TVD เพิ่มทุน PP ดึงพันธมิตรไต้หวันถือหุ้น 15% แลกเข้าเทกฯ “ทีวีดี ช้อปปิ้ง” 
TVD เพิ่มทุน PP ดึงพันธมิตรไต้หวันถือหุ้น 15% แลกเข้าเทกฯ "ทีวีดี ช้อปปิ้ง" 
TVD เพิ่มทุน PP ดึงพันธมิตรไต้หวันถือหุ้น 15% แลกเข้าเทกฯ "ทีวีดี ช้อปปิ้ง" 
29 เม.ย. 2563

บริษัท ทีวี ไดเร็ค จำกัด (มหาชน) หรือ TVD แจ้งว่าที่ประชุมคณะกรรมการบริษัทเมื่อวานนี้ (28 เม.ย.) อนุมัติให้นำเสนอวาระการประชุมที่ได้ผ่านการอนุมัติจากที่ประชุมคณะกรรมการบริษัท ครั้งที่ 2/2563 เมื่อวันที่ 26 กุมภาพันธ์ 2563 แล้ว ต่อที่ประชุมสามัญผู้ถือหุ้นประจำปี 2563 ที่จะจัดขึ้นในวันที่ 5 มิถุนายน 2563 โดยมีวาระการพิจารณาที่สำคัญ ได้แก่
1.พิจารณาอนุมัติการเข้าทำรายการซื้อหุ้นของบริษัท ทีวีดี ช้อปปิ้ง จำกัด (TVDS) ซึ่งเป็นบริษัทย่อยที่บริษัทถือหุ้นในสัดส่วน 65% ของหุ้นทั้งหมดที่ออกและชำระแล้วของ TVDS จากบริษัท โมโม่ดอทคอม จำกัด (MOMO) จำนวน 17,150,000 หุ้น คิดเป็นสัดส่วน 35% ของหุ้นที่ออกและชำระแล้ว ซึ่งเป็นรายการได้มาซึ่งทรัพย์สินและรายการที่เกี่ยวโยงกัน คิดเป็นมูลค่ารวม 152.89 ล้านบาท
2.พิจารณาอนุมัติการเพิ่มทุนจดทะเบียนของบริษัทจำนวน 57,386,729 บาท จากทุนจดทะเบียนเดิมจำนวน 406,433,344 บาท เป็นทุนจดทะเบียน 463,820,073 บาท โดยการออกหุ้นสามัญเพิ่มทุนจำนวน 114,773,458 หุ้น มูลค่าหุ้นที่ตราไว้หุ้นละ 0.50 บาท เพื่อจัดสรรให้แก่ MOMO ซึ่งเป็นการเสนอขายให้แก่บุคคลในวงจำกัด (Private Placement) ในราคาหุ้นละ 1.13 บาท คิดเป็นมูลค่ารวม 129.69 ล้านบาท ซึ่งจะทำให้ MOMO เข้ามาถือหุ้นในบริษัทในสัดส่วน 15% ภายหลังการเพิ่มทุน
นอกจากนี้ บริษัทจะชำระเงินสดในการซื้อหุ้น TVDS ให้กับ MOMO เพิ่มอีก 23.20 ล้านบาท ขณะที่ MOMO จะเสนอตัวแทนบริษัท 1 คนให้เป็นกรรมการของบริษัทภายหลังการทำรายการซื้อขายหุ้นระหว่างกันเสร็จสิ้น โดยคาดว่าการดำเนินการดังกล่าวจะแล้วเสร็จภายในไตรมาส 2/63
ทั้งนี้ MOMO เป็นผู้ให้บริการพาณิชย์อิเล็กทรอนิกส์ชั้นนำในไต้หวันที่สำคัญ โดยมีธุรกิจหลักคือ การขายสินค้าผ่านทางทีวี อินเทอร์เน็ต และแคตตาล็อก (ผ่านทางไปรษณีย์) โดย MOMO เริ่มขายสินค้าผ่านทางทีวีและอินเทอร์เน็ตตั้งแต่ปี 48 และเป็นบริษัทแรกที่เปิดช่องการขายผ่านทางทีวีในประเทศไต้หวัน มีคู่แข่งอยู่ 2 ราย คือ Eastern Home Shopping และ Viva ปัจจุบัน MOMO อยู่อันดับ 2 ของการขายสินค้าผ่านทางพาณิชย์อิเล็กทรอนิกส์ จาก Business to Consumer
 
 